Galipolski sporazum, sklenjen januarja ali na začetku februarja 1403, je bil mirovni sporazum, sklenjen med Sulejmanom Čelebijem, vladarjem osmanskih ozemelj na Balkanu, in glavnimi krščanskimi regionalnimi silami: Bizantinskim cesarstvom, Beneško republiko, Genovsko republiko, vitezi hospitalci in Kneževino Naksos. Sporazum je bil sklenjen po osmanskem porazu v bitki s Timur Lenkom pri Ankari leta 1402. Sulejman je v nasledstveni državljanski vojni z bratoma poskušal utrditi svoj položaj, zato je sporazum prinesel krščanskim državam, predvsem Bizantinskemu cesarstvu, velike koncesije. Bizantinci so dobili nazaj izgubljena ozemlja in dosegli superioren položaj nad osmanskim vladarjem. Določila sporazuma je spoštoval tudi zmagovalec v nasledstveni vojni in Sulejmanov naslednik Mehmed I. Po Mehmedovi smrti leta 1421 je sporazum propadel.